Predkladacia správa

Ministerstvo pôdohospodárstva a rozvoja vidieka Slovenskej republiky predkladá návrh novely zákona č. 313/2009 Z. z. o vinohradníctve a vinárstve v znení neskorších predpisov na základe Plánu legislatívnych úloh vlády Slovenskej republiky na rok 2015.
Cieľom predloženia návrhu zákona je implementácia nových pravidiel režimu výsadby viniča formou poskytovania povolení. Tieto pravidlá boli ustanovené nariadením Európskeho parlamentu a Rady (EÚ) č. 1308/2013 zo 17. decembra 2013, ktorým sa vytvára spoločná organizácia trhov s poľnohospodárskymi výrobkami, a ktorým sa zrušujú nariadenia Rady (EHS) č. 922/72, (EHS) č. 234/79, (ES) č. 1037/2001 a (ES) č. 1234/2007.
Doteraz sa uplatňoval zákaz novej výsadby, ktorý končí dňa 31. 12. 2015. Vysádzať vinič bolo možné iba na základe poskytnutia výsadbových práv z rezervy výsadbových práv, práv na opätovnú výsadbu a práv na novú výsadbu, ktorá sa uplatňovala iba v prípade sceľovania pozemkov, výsadby podpníkových vinohradov pokusné účely a podobne.
Návrh zákona predstavuje právnu úpravu na vykonanie nových pravidiel režimu výsadby viniča, v rámci ktorej sa ustanovuje prechod ešte existujúcich práv na opätovnú výsadbu na povolenia a nové pravidlá, ktoré sa týkajú povolení na výsadbu na základe vyklčovania a poskytovanie povolení na novú výsadbu na ploche, ktorá sa rovná 1 % celkovej plochy vysadenej viničom v Slovenskej republike. Nový režim výsadby viniča je platný od 1.1.2016.
Rovnako sa ustanovujú nové prechodné ustanovenia, ktoré predlžujú platnosť rozhodnutí o udelení práva na výsadbu z rezervy a rozhodnutí o udelení práva na novú výsadbu.
Ustanovujú sa konkrétne kompetencie pre ministerstvo a Ústredný kontrolný a skúšobný ústav poľnohospodársky, ktorý je správcom vinohradníckeho registra, ako aj povinnosti žiadateľov a termíny podávania žiadostí a termíny platnosti jednotlivých výsadbových práv.
Návrh zákona nebude predmetom vnútrokomunitárneho pripomienkového konania. 
Dátum nadobudnutia účinnosti je navrhnutý v nadväznosti na termín určený v právne záväznom akte EÚ.
Predložený návrh zákona bude mať pozitívny vplyv a negatívny vplyv na verejné financie, pozitívny vplyv a negatívny vplyv na podnikateľské prostredie, nemá sociálne vplyvy, vplyv na životné prostredie a pozitívny vplyv na informatizáciu spoločnosti.
Návrh zákona je v súlade s Ústavou Slovenskej republiky, ústavnými zákonmi, zákonmi a ostatnými všeobecne záväznými právnymi predpismi, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právne záväznými aktmi Európskej únie. 
Návrh sa predkladá na rokovanie Legislatívnej rady vlády Slovenskej republiky s rozporom v jednej zásadnej pripomienke Slovenskej poľnohospodárskej a potravinárskej komory.